Dr Definition vum Meter sin einigi Vorschläg vorusgange, e universelli Längeeiheit z'definiere, wo nit - wie domols yblich - vu dr Abmessige vu dr Glidmasse vum jewilige Herrscher abgleitet gsi isch. So het dr Abt Jean Picard bispilswiis 1668 vorgschlage, als Längeeiheit d'Längi vume Pendel z'verwende, wo e halbi Periodeduur vu ere Sekunde gha het (Sekundependel). E sonigs Pendel het d'Längi vu 0,994 m un chäm demit dr hütige Definition vume Meter ziemli nooch. Dr Begriff Meter fer sälli Längeeiheit isch allerdings zum erste Mol vum Tito Livio Burattini anno 1675 verwendet worre. Er het d'Längi vum Sekundependel als Metro Cattolico (katholische Meter) bezeichnet.